ET Euroopa Liidu Teataja C 235/19

Euroopa Parlamendi ja nõukogu (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase registreerimistaotluse avaldamine

2013/C 235/07

Käesoleva dokumendi avaldamine annab õiguse esitada vastuväiteid vastavalt Euroopa Parlamendi ja nõukogu määruse (EL) nr 1151/2012 artiklile 51 (1).

KOONDDOKUMENT

NÕUKOGU MÄÄRUS (EÜ) nr 510/2006

põllumajandustoodete ja toidu geograafiliste tähiste ja päritolunimetuste kaitse kohta (2)

„PANE TOSCANO”

EÜ nr: IT-PDO-0005-01016-18.07.2012

KGT ( ) KPN ( X )

1. Nimetus

„Pane Toscano”

2. Liikmesriik või kolmas riik

Itaalia

3. Põllumajandustoote või toidu kirjeldus

3.1. Toote liik

Klass 2.4. Leib, valikpagaritooted, koogid, kondiitritooted, küpsised ja muud pagaritooted

3.2. Toote kirjeldus, mida punktis 1 esitatud nimetus tähistab

Kaitstud päritolunimetus „Pane Toscano” tähistab Toscanas kasutatava traditsioonilise valmistusviisi kohaselt valmistatud leiba, mille puhul kasutatakse ainult tainajuuretist või haputainast, vett ja pehme nisu 0-tüüpi jahu, mis sisaldab nisuidusid ja on toodetud allpool olevas punktis 4 määratletud tootmispiirkonnas kasvatatud nisusortidest.

Kaitstud päritolunimetusega tootel „Pane Toscano” peavad vabasse ringlusse laskmisel olema järgmised omadused:

— kuju ja kaal: 0,45–0,55 kg kaaluv, rombikujuline leib, mida nimetatakse kohalikul tasandil „filoncino”; kas 0,90–1,10 kg või 1,80–2,20 kg kaaluv ristkülikukujuline ümarate nurkadega leib, mida nimetatakse kohalikul tasandil „filone”;

— paksus: 5–10 cm;

— koorik: mure ja krõbe, värvilt tume pähklipruun;

— leivasisu: valge või säravvalge värvusega, ebaühtlaselt poorne;

— lõhn: röstitud sarapuupähklid;

— maitse: neutraalne, st mage ja kergelt happeline;

— niiskusesisaldus: maksimaalselt 30 % kaalust.

3.3. Tooraine (üksnes töödeldud toodete puhul)

Pehme nisu 0-tüüpi jahu, mis sisaldab järgmiste kaubanduslike ja tehniliste omadustega nisuidusid.

Näitajad Väärtus W (Chopin) 160–230 P/L (indeks) 0,35–0,65 H2O imendumine üle 54 % C:D (jahu veesidumisvõime Brabenderi meetodiga) üle 6’ Langemisarv: üle 260

Ainult tainajuuretise valmistamisel võib jahu W (Chopin) väärtus olla suurem kui tabelis märgitud.

Vesi

Naturaalses juuretises või tainajuuretises, mis sisaldab eelnevast töötlemisest saadud tainast ja mida säilitatakse sobivas keskkonnas, tekib järk-järguline käärimis- ja hapnemisprotsess. See haputainas, naturaalne juuretis või tainajuuretis käivitab uue tainaga segatuna kergitamisprotsessi.

3.4. Sööt (üksnes loomse päritoluga toodete puhul)

—

3.5. Tootmise erietapid, mis peavad toimuma määratletud geograafilises piirkonnas

Nisu kasvatamine, koristamine ja säilitamine; terise töötlemine nisuidusid sisaldava jahu saamiseks.

Naturaalse juuretise või tainajuuretise valmistamine kas loomulikul teel või külmkuivatatuna ja tainajuuretise valmistamiseks kasutatava juuretise säilitamine; juuretise valmistamine, kergitamine ja lõpuks leiva küpsetamine.

3.6. Erieeskirjad viilutamise, riivimise, pakendamise jm kohta

Kaitstud päritolunimetusega toode „Pane Toscano” turustatakse toiduainete pakendamiseks ettenähtud pakendites kas tervena või viilutatuna. Leiva viilutamine ja pakendamine peab toimuma ainult tootmispiirkonnas. Need tootmisetapid tuleb teostada vahetult pärast leiva jahutamist, et säilitada kaitstud päritolunimetusega toote „Pane Toscano” lõhna ja tagada, et viilutamata ja viilutatud toote pinna niiskusesisaldus ja selle organoleptilised omadused säiliksid võimalikult kaua. Viilutamata või viilutatud toote võib vajaduse korral pakendada gaasikeskkonda.

Toodet on lubatud müüa ka pakendamata, kui seda on võimalik identifitseerida enne küpsetamist otse tootele kinnitatud toiduainetele sobiva märgise abil, millel on päritolunimetuse logo ja muu vajalik teave.

3.7. Erieeskirjad märgistamise kohta

Pakenditele peab olema märgitud järgmine teave:

— kaitstud päritolunimetuse „Pane Toscano” logo;

— määruse (EÜ) nr 1898/2006 kohane ELi kaitstud geograafilise tähise graafiline sümbol, millega samas vaateväljas on päritolunimetus „Pane Toscano”;

— eraettevõtjana tegutseva või ettevõtjate ühendusse kuuluva pagari nimi või ärinimi ja aadress või tegevuskoht;

— keelatud on lisada muid kui käesolevas koonddokumendis esitatud omadussõnu, sealhulgas järgmisi sõnu: tüüp („tipo”), maitse („gusto”), kasutus („uso”), valik („scelto”) ja teisi sarnaseid sõnu.

Lubatud on

— viidata ettevõtetele, nimedele, ärinimedele, kaubamärkidele, konsortsiumidele, kui sellel ei ole ülistavat tähendust ja see ei eksita ostjat. Need viited võivad olla esitatud toote etiketil, kui nende kirjatüübi suurus ei ületa päritolunimetuse „Pane Toscano” mõõtmeid;

— tarbijale vajalik teave kaitstud päritolunimetusega toote „Pane Toscano” kasutuse ja organoleptiliste omaduste ning samuti selle ajaloolise ja kultuurilise tausta kohta.

Kaitstud päritolunimetusega toote „Pane Toscano” logo kujutab endast Toscana maakonna piire tähistavat kujutist.

4. Geograafilise piirkonna täpne määratlus

Tootmispiirkond, kus kaitstud päritolunimetusega toodet „Pane Toscano” valmistatakse ja pakendatakse ja kust saadakse selle toote valmistamiseks vajalik nisu, jahu ja juuretis, hõlmab kogu Toscana maakonna territooriumi.

5. Seos geograafilise piirkonnaga

5.1. Geograafilise piirkonna eripära

Kaitstud päritolunimetusega toote „Pane Toscano” tootmispiirkond paikneb maa-alal, mis laskub kallakuna sisemaalt ranniku suunas ja põhjast lõunasse. Piirkonda ümbritseb Apenniini mäestik, mis on takistuseks ida ja iseäranis kirde poolt tulevale halvale ilmale ning samas on piirkond täielikult avatud läänest saabuvatele tuultele ja vihmahoogudele. Kui võtta vaatluse alla piirkondlik tasand kõnealusel viljakasvatusperioodil novembrist juulini, siis erineb kõnealuse piirkonna kliima temperatuuri ja sademete poolest kõikidest oma naaberterritooriumidest. Ajavahemikul 1981–2010 registreeritud klimaatilistest andmetest (miinimumtemperatuurid, keskmised ja maksimaalsed temperatuurid, sademete ja päikesekiirguse koguhulk) selgub, et piirkonnale omased miinimumtemperatuurid mõjutavad kõige rohkem kasutatud jahusortide näitajaid (W ja P/L) ning piirkonnasisestest erinevustest hoolimata eristub kõnealune piirkond selgelt teistest piirkondadest. Selles piirkonnas kasvatatakse nisu suurtel tasandikel (Arno ja Tiberi jõe orgudes) ning eelkõige Apenniinide hiiglaslikel mägialadel ja kõrgendikel. Nimetatud alad on aidanud kaasa mitmete kohalike nisu ökotüüpide, nn esivanemate tekkele, millest on saanud alguse paljud praegu kasvatatavad nisusordid, mis sobivad väga hästi kaitstud päritolunimetusega toote „Pane Toscano” valmistamiseks vajaliku jahu tootmiseks. Kui samu sorte kasvatatakse teistes piirkondades, isegi Toscana piirides asuvates piirkondades, ei ole neil kaitstud päritolunimetusega toote „Pane Toscano” valmistamiseks vajalikke kaubanduslikke ja tehnilisi näitajaid. See kinnitab tõika, et klimaatiliste tingimuste eripära ja mõju on võrdväärsed geneetilise pärandiga. Jahu reoloogilised omadused, mille tingib kliima, on seetõttu igati sobivad taina kergitamiseks tainajuuretise (haputaina) abil, mida valmistatakse ja säilitatakse ühest leivateost teiseni. Tänu pika aja jooksul omandatud ja omavahel vahetatud teadmistele ja oskustele suudavad selle piirkonna pagarid määrata kindlaks täpselt õige koguse ja töötlemisaja, et tagada tootmise jätkuvalt kõrge kvaliteet.

5.2. Toote eripära

Kaitstud päritolunimetusega tootele „Pane Toscano” on iseloomulik väga hea säilivus; see saavutatakse tänu õigele kergitusele, mis hoiab ära hallituse tekke märksa pikema aja jooksul kui teiste turul müüdavate leibade puhul. Tootele omased organoleptilised omadused on röstitud sarapuupähkli lõhn, neutraalne maitse, st mage ja kergelt happeline sisu, krõbe koorik ja ebaühtlaselt poorne valge või säravvalge sisu. Peale selle on kaitstud päritolunimetusega tootel „Pane Toscano” kõrge toiteväärtus ja hea omastatavus, kuna toote valmistamisel kasutatakse madala gluteenisisaldusega jahusorte ja kõrge toiteväärtusega idusid (erinevalt enim levinud valmistusviisist, kus idud lisatakse töötlemise ajal) ning seetõttu, et vana traditsiooni kohaselt ei lisata koostisainetele soola.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel

Geograafilise piirkonna ja kaitstud päritolunimetusega toote „Pane Toscano” kvaliteedi või omaduste vahelise seose taga on pikk töötlemisprotsess, mis võimaldab tainajuuretise abil eraldada magedast ja nisuidusid sisaldavast jahust koostisained, mis annavad leivale selle küpsemise ajal ainulaadse maitse, välimuse ja säilivuse.

Nimetatud omadused on seotud Toscana traditsioonilise, aegade jooksul omandatud teadmistel põhineva leivaküpsetusmeetodiga, kus taina valmistamisel ei kasutata soola ja kergitamisel kasutatakse haputaina juuretist, pehme nisu 0-tüüpi jahu, mis sisaldab nisuidusid ja on peamiselt saadud Toscanas alates 20. sajandi algusest kasvatatavatest valitud nisusortidest.

Soola puudumine kaitstud päritolunimetusega tootes „Pane Toscano” on seotud Toscanale omase ajaloolise tüliga, mis leidis aset XII sajandil omavahel konkureerivate linnade Firenze ja Pisa vahel.

Haputaina juuretise valmistamisel kasutataval jahul peavad olema punktis 3.3 nimetatud omadused ja see peab olema pärit punktis 4 määratletud piirkonnast. Jahu peab olema pehme, madala W (Chopin) ja keskmise P/L väärtusega. Need omadused, mis on statistiliselt tõendatud kaitstud päritolunimetusega toote „Pane Toscano” ja mitte naaberpiirkondades kasvatatavate toodete puhul, on tingitud kõnealuse kasvukeskkonna eripärasest kliimast, mis mõjutab genotüüpi eelkõige tänu miinimumtemperatuuridele.

Toote valmistamiseks kasutatakse praegu nisusorte, mis on enamjaolt pärit Valdichiana tasandikul alates 20. sajandi algusest kasvatatavatest nn esivanematest, mis sobivad seetõttu väga hästi kaitstud päritolunimetusega toote „Pane Toscano” keskkonda.

Peale selle kasutavad pagarid selle leiva küpsetamisel jätkuvalt jahu, millest ei eemaldata nisuidusid, mistõttu on leival ka suurem toiteväärtus.

Nisuidude olemasolu, mida praegu tavalise leiva küpsetamisel üldse ei kasutata, avaldab soodsat mõju kaitstud päritolunimetusega toote „Pane Toscano” toiteväärtusele ja samuti kergitamisprotsessile, kuna nisuidud sisaldavad rohkesti ensüüme, mis aitavad lõhustada liitsuhkruid. Leiva tootmisprotsessi iseloomustab ka see, et pagarid kasutavad teadlikult haputaina juuretist, segades seda vee ja kaitstud päritolunimetusega toote „Pane Toscano” valmistamiseks kasutatava jahuga. See loob tingimused piimhappe käärimisprotsessiks ja selliste koostisainete tekkimiseks, mis annavad küpsemise käigus leivale ainuomase lõhna ja maitse. Soola puudumine tootes mõjutab soodsalt kääritamisprotsessi ning iseloomustab ka selle tüüpilise toskaanapärase leivatoote maitset.

Kuigi toote valmistusprotsessis esineb mitmeid omavahel seotud üksikasju, on kõige olulisemad siiski pagarid, kelle põhjalikud teadmised toote kvaliteediga seotud näitajatest alates haputaina valmistamisest kuni hoolikalt kontrollitud kergitamise ja küpsetamiseni teevad võimalikuks selle kõrge toiteväärtusega ja ajaloolise traditsiooniga toote valmimise.

Viide spetsifikaadi avaldamisele

(Määruse (EÜ) nr 510/2006 (3) artikli 5 lõige 7)

Toote spetsifikaadi täielik tekst on saadaval järgmisel veebisaidil:

http://www.politicheagricole.it/flex/cm/pages/ServeBLOB.php/L/IT/IDPagina/3335

või

otse põllumajandus-, toiduaine- ja metsanduspoliitika ministeeriumi avalehel (http://www.politicheagricole.it), klõpsates linki „Qualità e sicurezza” (Kvaliteet ja ohutus) (ekraani ülemises paremas osas), seejärel linki „Disciplinari di Produzione all’esame dell’UE” (ELile hindamiseks esitatud spetsifikaadid).

(1) ELT L 343, 14.12.2012, lk 1.

(2) Asendatud määrusega (EL) nr 1151/2012.

(3) Vt joonealust märkust 2.